বিভিন্ন হাসপাতালে গুরুতর রোগী-স্বজনসহ লিফট ছিঁড়ে হতাহতের একাধিক নজির রয়েছে। একের পর এক লিফট দুর্ঘটনা জনমনে রীতিমতো আতঙ্ক ছড়িয়ে দিচ্ছে। লিফট অপারেটররা বলছেন, লিফট আমদানিকারকদের অতিমাত্রায় মুনাফার প্রবণতা আর সংশ্লিষ্টদের পর্যবেক্ষণহীনতাই লিফট দুর্ঘটনার অন্যতম কারণ। জানা যায়, দেশে কোনো প্রতিষ্ঠান লিফট নির্মাণ করে না। তাই বহুতল ভবনে লিফটের চাহিদা মেটানো হয় আমদানির মাধ্যমে। আর এ সুযোগে অসাধু ব্যবসায়ীদের কেউ কেউ লিফট ক্লোন করছেন। প্রচলিত নিয়ম অনুযায়ী যে প্রতিষ্ঠান কোনো ভবনে লিফট ফিটিংস করে দেয় তারাই রুটিনমাফিক লিফট পর্যবেক্ষণ ও প্রয়োজনীয় সংস্কার করে। কিন্তু এ ব্যাপারে সংশ্লিষ্ট প্রতিষ্ঠানের চরম দায়িত্বহীনতার কারণে বছরের পর বছর লিফটগুলোর কোনো খোঁজখবর নেওয়া হয় না। যে কোনো দুর্ঘটনা বা হতাহতের পরই কেবল লিফট পর্যবেক্ষণ করার কথা স্মরণ হয় প্রতিষ্ঠানগুলোর।